แค่มองหน้า แก๊งแว้นโมโห ยิงดับโจ๋17
เขม่นบนถนน ยกพวกตะลุย แต่ดัน-เสียท่า โดนรุมฆ่าโหด,4 โจ๋โหดดักรอเช็กบิล รัวปืน 2 กระบอกใส่เหยื่อหนุ่ม กศน.วัย 17 กระสุนเจาะอกกระเสือกกระสนไปตายบนฟุตปาท หน้าปากซอยนวมินทร์ 68 ส่วนเพื่อนเจ็บอีก 1 หลังคนตายพาพวกตามล่าเอาคืน เพราะโดนหาเรื่องยำขณะขี่รถ จยย.ไปรับแฟนสาว ศานิตย์ เผยพอรู้กลุ่มคนร้ายแล้ว ไม่แน่ใจว่าเรื่องสถาบันหรือเรื่องส่วนตัว เพราะก่อนหน้าผู้ตายเคยมีเรื่องกับนักศึกษาวิทยาลัยเทคนิคแห่งหนึ่ง,มองหน้ากันมีเรื่องถึงตาย เกิดขึ้นเมื่อเวลา 02.00 น. วันที่ 1 ก.ย. ร.ต.ท.เถกิงศักดิ์ ธรรมโชติ รอง สว. (สอบสวน) สน.บึงกุ่ม รับแจ้งมีวัยรุ่นถูกยิงบาดเจ็บและเสียชีวิต รวม 2 ราย ที่ปากซอยนวมินทร์ 68 ถนนนวมินทร์ แขวงคลองกุ่ม เขตบึงกุ่ม กทม. จึงรุดไปตรวจสอบพร้อม พ.ต.ท.ณัทปาโมทย์ พุ่มไพบูลย์ รอง ผกก.ป.สน.บึงกุ่ม ตำรวจฝ่ายสืบสวน สน.บึงกุ่ม แพทย์นิติเวชฯ รพ.ตร. เจ้าหน้าที่กองพิสูจน์หลักฐานและมูลนิธิร่วมกตัญญู,ที่เกิดเหตุบริเวณปากซอยนวมินทร์ 68 บนฟุตปาทพบศพนายศักดิ์ (นามสมมติ) อายุ 17 ปี นอนหงายเสียชีวิต ในชุดเสื้อยืดแขนสั้นคอกลมสีน้ำเงิน คลุมทับด้วยเสื้อแจ็กเกตสีดำ กางเกงขาสั้นสีดำลายดอก มีบาดแผลถูกยิงเข้าที่กลางอก 1 นัดกระสุนฝังใน ใกล้กันพบรถ จยย.ฮอนด้า เวฟ สีน้ำเงิน-ขาว ทะเบียน อษน 711 กรุงเทพมหานคร ล้มอยู่กลางถนน ส่วนผู้บาดเจ็บเจ้าหน้าที่กู้ภัยนำส่งโรงพยาบาลนพรัตนราชธานีไปก่อนหน้านี้ ทราบชื่อต่อมานายบี (นามสมมติ) อายุ 17 ปี ถูกยิงเข้าที่ต้นแขนซ้าย ตรวจสอบรอบจุดเกิดเหตุพบปลอกกระสุนปืน 9 มม.ตกอยู่ 9 ปลอก เจ้าหน้าที่จึงเก็บไว้เป็นหลักฐาน,สอบสวนเบื้องต้นทราบว่า ก่อนเกิดเหตุเมื่อช่วงค่ำของวันที่ 31 ส.ค. ผู้ตายขี่รถ จยย. มีแฟนสาวซ้อนท้าย มาตามเส้นทางถนนนวมินทร์ฝั่งขาออกเพื่อไปหาเพื่อน เมื่อมาถึงปากซอยนวมินทร์ 111 มีกลุ่มวัยรุ่น 4 คน ขับรถ จยย.ตามมาพร้อมตะโกนถามว่า มองหน้าทำไม จากนั้นทั้งสองฝ่ายจอดรถเคลียร์ปัญหาจนมีปากเสียงกัน ระหว่างนั้น 1 ในกลุ่มคนร้ายควักปืนยิงใส่ล้อรถ จยย.ของผู้ตาย 1 นัดแล้วแยกย้ายกันหลบหนี ส่วนผู้เสียชีวิตยังขี่รถ จยย.มานั่งเล่นที่บ้านเพื่อน ก่อนชักชวนเพื่อนรวม 5 คน ซ้อนท้ายรถ จยย. 2 คัน ออกมาหาของกินที่ร้านสะดวกซื้อ เมื่อมาถึงจุดกลับรถหน้าปากซอยนวมินทร์ 68 พบคนร้าย 4 คน สวมหมวกกันน็อกแบบเต็มใบซ้อนท้ายรถจยย. 2 คัน ไม่ทราบรุ่น สีและหมายเลขทะเบียน จอดดักรออยู่ ก่อนกลุ่มคนร้ายใช้ปืนรัวยิงใส่กลุ่มคนตายรวม 9นัด ถูกนายศักดิ์เข้าที่กลางอกอย่างจัง กระเสือกกระสนหนีขึ้นมาเสียชีวิตบนฟุตปาท นอกจากนี้ นายบียังถูกกระสุนเข้าที่แขนบาดเจ็บอีกคน ส่วนกลุ่มผู้ก่อเหตุขี่รถ จยย.ยูเทิร์นหลบหนีมุ่งหน้าแยกบางกะปิ,ร.ต.ท.เถกิงศักดิ์เปิดเผยว่า ตรวจสอบพบผู้เสียชีวิต ทำงานเป็นช่างประปา อยู่ระหว่างเรียน กศน. เตรียมเรียกเพื่อน คนเจ็บและพยานที่เห็นเหตุการณ์มาสอบปากคำ พร้อมประสานตำรวจฝ่ายสืบสวน สน. บึงกุ่ม เร่งตรวจสอบกล้องวงจรปิดบริเวณโดยรอบที่เกิดเหตุ เพื่อหาเบาะแสติดตามกลุ่มคนร้ายมาดำเนินคดี,ต่อมาเวลา 14.00 น. พล.ต.ท.ศานิตย์ มหถาวร ผบช.น. พล.ต.ต.นันทชาติ ศุภมงคล ผบก.น.4 พ.ต.อ.มานพ น่วมลิวงศ์ รอง ผบก.น.4 พ.ต.อ.ศุภชัชจ์ เปี่ยมมนัส ผกก.สส.บก.น.4 พ.ต.อ.อภิรัฐ พุ่มกุมาร ผกก.สน.บึงกุ่ม เรียกประชุมชุดสืบสวนคดีนี้ ที่ห้องประชุมชั้น 2 สน.บึงกุ่ม หลังเสร็จสิ้นการประชุม พล.ต.ท.ศานิตย์เปิดเผยว่า ขณะนี้พอจะทราบกลุ่มคนร้ายแล้ว ส่วนจะเป็นเรื่องขัดแย้งระหว่างสถาบันหรือเรื่องส่วนตัวต้องสอบสวนให้แน่ชัด ทั้งนี้ ผู้ตายเคยมีเรื่องกับกลุ่มคนร้ายและก่อนเกิดเหตุก็ถูกกลุ่มคนร้ายรุมทำร้ายขณะไปรับแฟนสาว อยู่ระหว่างรวบรวมหลักฐานเพื่อขอศาลออกหมายจับ,มีรายงานว่ากลุ่มของผู้ตายเคยมีเรื่องกับกลุ่มนักศึกษาวิทยาลัยเทคโนโลยีมีนบุรีโปลีเทคนิค พักอยู่ย่านนั้น ก่อนเกิดเหตุราว 2 ทุ่มของวันที่ 31 ส.ค. ผู้ตายไปรับแฟนย่านซอยนวมินทร์ 111 แต่ถูกกลุ่มคนร้ายเข้ามาหาเรื่องรุมชกต่อยพร้อมยิงปืนใส่ 1 นัด แต่ผู้ตายหนีมาได้ รีบไปตามพรรคพวกขี่ จยย.ตามเอาคืน กระทั่งพบกลุ่มคนร้าย 4 คน พกปืน 3 กระบอก จอดรถ จยย. 2 คันดักรอบริเวณจุดเกิดเหตุ ก่อน 2 ใน 4 ของคนร้ายจะชักปืน 9 มม. แบบออโตเมติก กระหน่ำยิงประมาณ 9 นัด จนมีผู้บาดเจ็บและเสียชีวิตดังกล่าว
4 โจ๋โหดดักรอเช็กบิล รัวปืน 2 กระบอกใส่เหยื่อหนุ่ม กศน.วัย 17 กระสุนเจาะอกกระเสือกกระสนไปตายบนฟุตปาท หน้าปากซอยนวมินทร์ 68 ส่วนเพื่อนเจ็บอีก 1
ยิงกันตาย,ซอยนวมินทร์ 68,แก๊งแว้น,วัยรุ่นถูกยิงตาย,บึงกุ่ม